Suurbritannia ja Iirimaa saare vahel Iiri meres asub väike, vaid ligikaudu 572 km² suurune Mani saar, mis on keldi sugu rahva mänkside kodumaa. Saarel on mänksi keeles kaks nimekuju - Ellan Vannin ja Mannin. Ühe versiooni kohaselt tähistavad mõlemad Manannan'i saart ja tulenevad saare kaitsja, merejumal Mannanan Mac Lir'i nimest. Teise arvamuse järgi viitavad saare algsed, võõrkeelsed nimed mägisele maale ja mänksikeelne nimetus on hilisem tuletis.